## Rješenje kojim se društvu Zagrebačka burza d.d. Zagreb, odobrava prospekt o izdavanju 37.500 redovnih dionica na ime, privatnom ponudom, ukupne vrijednosti 37.500.000,00 kuna, pojedinačne nominalne vrijednosti 1.000,00 kuna

### NN 61/2007 (13.6.2007.), Rješenje kojim se društvu Zagrebačka burza d.d. Zagreb, odobrava prospekt o izdavanju 37.500 redovnih dionica na ime, privatnom ponudom, ukupne vrijednosti 37.500.000,00 kuna, pojedinačne nominalne vrijednosti 1.000,00 kuna

# HRVATSKA AGENCIJA ZA NADZOR FINANCIJSKIH USLUGA

**1919**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 22. stavak 4. Zakona o tržištu vrijednosnih papira (»Narodne novine«
br. 84/02 i 138/06), Uprava Hrvatske agencije za nadzor financijskih usluga,
temeljem zahtjeva društva Zagrebačka burza d.d. Zagreb, I. Lučića 2a, za
odobrenje prospekta o izdavanju dionica privatnom ponudom, na sjednici održanoj
4. lipnja 2007. godine donijela je

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Društvu ZAGREBAČKA BURZA d.d. Zagreb, I. Lučića 2a, odobrava se prospekt o
izdavanju 37.500 redovnih dionica na ime, privatnom ponudom, ukupne vrijednosti
37.500.000,00 kuna, pojedinačne nominalne vrijednosti 1.000,00 kuna.
2. Ovo rješenje objavit će se u »Narodnim novinama«.

```
Obrazloženje
```

I. Društvo Zagrebačka burza d.d. Zagreb, I. Lučića 2a (dalje u tekstu:
Izdavatelj), podnijelo je Hrvatskoj agenciji za nadzor financijskih usluga
(dalje u tekstu: Agencija), 1. lipnja 2007. godine, Zahtjev za odobrenje
prospekta o izdavanju redovnih dionica privatnom ponudom i dokumentaciju,
sukladno Zakonu o tržištu vrijednosnih papira (»Narodne novine« br. 84/02 i
138/06, dalje u tekstu: Zakon) i Pravilniku o sadržaju zahtjeva i prilozima za
odobrenje prospekta i skraćenom prospektu (»Narodne novine« br. 118/03, dalje u
tekstu: Pravilnik).
II. U provedenom postupku utvrđeno je da je Glavna skupština Izdavatelja 30.
svibnja 2007. godine donijela Odluku o povećanju temeljnog kapitala u svrhu
usklađenja temeljnog kapitala s odredbama Zakona o tržištu vrijednosnih papira.
Sukladno navedenoj Odluci Glavne skupštine Izdavatelja, temeljni kapital
Izdavatelja povećat će se sa iznosa od 2.908.000,00 kuna, za iznos od
37.500.000,00 kuna, na iznos od 40.408.000,00 kuna, izdavanjem 37.500 redovnih
dionica na ime, u nematerijaliziranom obliku, nominalne vrijednosti 1.000,00
kuna po dionici, privatnom ponudom, ulaganjem u novcu. Dionice se upisuju i
uplaćuju u nominalnom iznosu.
Dioničari Izdavatelja koji su upisani u registar, koji vodi Središnja
depozitarna agencija d.d. Zagreb, na dan donošenja Odluke o povećanju temeljnog
kapitala imaju pravo prvenstva pri upisu novih redovnih dionica te mogu upisati
razmjerno njihovim udjelima u dotadašnjem temeljnom kapitalu najmanje onoliko
novoizdanih dionica koliko u postotku sudjeluju u temeljnom kapitalu prije
povećanja. Ukoliko svi dioničari ne iskoriste pravo prvenstva pri upisu ili se
istim posluže u manjoj količini od one koja im je garantirana zbog prava
prvenstva, preostale dionice rasporedit će se onim dioničarima koji upišu više
dionica od količine koja im je garantirana zbog prava prvenstva, i to u omjerima
u kojima ti dioničari sudjeluju u dijelu temeljnog kapitala koji na njih otpada.
Ukoliko broj dionica koje se po matematički izračunatim omjerima raspoređuju
pojedinom dioničaru ne bi bio cijeli broj, taj se broj zaokružuje na cijeli
broj. Dionice koje eventualno preostanu zbog zaokruživanja raspoređuju se
dioničarima koji su upisali najveći broj dionica, kako bi sve dionice bile
raspoređene.
Sukladno Odluci Glavne skupštine Izdavatelja, rok za upis dionica traje 14 dana
od dana konačnosti Rješenja Agencije o odobrenju prospekta, a dioničari koji
upišu dionice predmetnog izdanja dužni su u roku od 3 dana od dana proteka roka
za upis dionica izvršiti uplatu iznosa onog broja dionica koji su upisali.
Predmetno izdanje dionica smatrat će se uspješnim ukoliko u navedenom roku za
upis i uplatu dionica bude upisano i uplaćeno 98,912% ukupnog broja dionica koje
se namjeravaju izdati, odnosno 37.092 novih dionica.
III. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 2. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« br. 45/06 i 11/07).
IV. Ocjenjujući utvrđeno činjenično stanje, Agencija utvrđuje da su Zahtjevu za
odobrenje prospekta o izdavanju redovnih dionica Izdavatelja privatnom ponudom,
priloženi svi prilozi propisani Zakonom i Pravilnikom te da podneseni prospekt
sadrži sve podatke u skladu s odredbom članka 21. i 26. stavak 2. Zakona.
Stoga su ispunjeni uvjeti za odobrenje podnesenog prospekta te je, sukladno
odredbi članka 22. stavka 4. Zakona, riješeno kao u točki 1. izreke.
V. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/07-11/12
Urbroj: 326-111/07-2
Zagreb, 4. lipnja 2007.

Predsjednik Uprave
**Ante Samodol**, v. r.

Rješenje, NN 61/2007-1919
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)